Eskom-bedrog: Hier is die beweerde skurkeKusile-kragstasie Foto: Khulu Pasiwe (Eskom), Twitter Die vier persone wat daarvan beskuldig word dat hulle miljoene rande vir Eskom-projekte in hul sak gesteek het, is Donderdag op borgtog van R300 000 elk vrygelaat. Die volgende beskuldigdes het Donderdag in die Johannesburgse streekshof verskyn op aanklagte van bedrog, korrupsie en geldwassery: ŉ Lasbrief is ook uitgereik vir die inhegtenisname van Michael Harry Lomas, ŉ Brit wat Tubular Holdings (Pty) Ltd op verskeie maniere bedien het. Die volgende maatskappye word ook by die klagtes betrek: Hlakudi Translation and Interpretation Services (HTI); Bon Serve Telekom; Tubular Construction Projects (Pty) Ltd (TCP); Abeyla Trading (Pty) Ltd; Tubular Technical Construction (Pty) Ltd, Cosira Tubular Joint Venture (Pty) Ltd; en Babinatlou Business Services CC (Babinatlou). Die Valke, in samewerking met die Nasionale Vervolgingsgesag se ondersoekdirektoraat, het die verdagtes Dinsdagoggend onderskeidelik in Limpopo, Mpumalanga en Gauteng in hegtenis geneem. Die inhegtenisname Donderdag is die gevolg van ŉ multidissiplinêre ondersoek deur lede van die Valke, die Spesiale Ondersoekeenheid (SIU), die finansiële intelligensiesentrum (FIC) en die Suid-Afrikaanse Inkomstediens (SAID), onder leiding van die Nasionale Vervolgingsgesag (NVG) se ondersoekdirektoraat. “Die ondersoek vorm deel van die direktoraat se strategie om Suid-Afrika se staatsbeheerde entiteite weer terug te eis van staatskaping,” sê Bulelwa Makeke, woordvoerder van die NVG. Die saak is tot 25 Mei uitgestel, met die doel om Lomas by die verrigtinge in te sluit. Hy is tans in Brittanje. Die saak sal dan na die hooggeregshof verwys word. Volgens Makeke spruit die aanklagtes uit ŉ korrupte kontrak tussen Eskom en TCP. ŉ Voorlopige ondersoek het daarop gedui dat kontraktuele ooreenkomste tussen kontrakteurs, Eskom-werknemers en derde partye by die Kusile-kragsentrale gruwelik gemanipuleer is. Die beskuldigdes het glo tot R30 miljoen onder mekaar verdeel.